এক ধাক্কায় কমল নিরাপত্তা! রাজ্যের ১০ জনের সিকিউরিটি প্রত্যাহার বা হ্রাস পুলিশের

কলকাতা: রাজ্যে একাধিক গুরুত্বপূর্ণ ব্যক্তির নিরাপত্তা কমানোর সিদ্ধান্ত নিল পশ্চিমবঙ্গ পুলিশ (West Bengal Police)। সূত্রের খবর, মোট ১০ জনের নিরাপত্তা হয় প্রত্যাহার করা হয়েছে, নয়তো কমিয়ে দেওয়া হয়েছে। সম্প্রতি নিরাপত্তা পর্যালোচনা বৈঠকের পরই এই সিদ্ধান্ত নেওয়া হয়েছে বলে জানা গিয়েছে।

পুলিশ সূত্রে খবর, যাঁদের নিরাপত্তা কমানো হয়েছে, তাঁদের মধ্যে রয়েছেন কিছু রাজনৈতিক ব্যক্তিত্ব, প্রাক্তন জনপ্রতিনিধি এবং বিশিষ্ট ব্যক্তি। কারও ক্ষেত্রে এসকর্ট গাড়ি তুলে নেওয়া হয়েছে, কারও আবার নিরাপত্তারক্ষীর সংখ্যা কমানো হয়েছে। কয়েক জনের ব্যক্তিগত নিরাপত্তাও পুরোপুরি প্রত্যাহার করা হয়েছে বলে খবর।

আরও পড়ুন: আন্দামানে বর্ষার আগমন, বাংলায় কবে নামবে স্বস্তির বৃষ্টি? জানাল আবহাওয়া দফতর

নবান্ন সূত্রে দাবি, বর্তমান পরিস্থিতি ও সম্ভাব্য হুমকির মাত্রা খতিয়ে দেখেই এই সিদ্ধান্ত নেওয়া হয়েছে। নিয়ম মেনেই নির্দিষ্ট সময় অন্তর নিরাপত্তা পর্যালোচনা করা হয়। সেই প্রক্রিয়ার অংশ হিসেবেই এই বদল বলে প্রশাসনের দাবি।

তবে রাজনৈতিক মহলে এই সিদ্ধান্ত ঘিরে শুরু হয়েছে জল্পনা। বিরোধীদের একাংশের অভিযোগ, রাজনৈতিক কারণেই নিরাপত্তা কমানো হচ্ছে। যদিও সেই অভিযোগ মানতে নারাজ প্রশাসন। তাদের বক্তব্য, গোটা বিষয়টাই পেশাদার মূল্যায়নের ভিত্তিতে করা হয়েছে।

কার কার নিরাপত্তা কমানো হয়েছে, সেই পূর্ণ তালিকা এখনও প্রকাশ্যে আনেনি পুলিশ। তবে এই সিদ্ধান্তে প্রশাসনিক মহলে যথেষ্ট চর্চা শুরু হয়েছে।